वारदात में इस्तेमाल बाइक से पुलिस को लीड मिली, बुराड़ी में किराए के मकान में रह रहे थे
Delhi Pragati Maidan Tunnel Robbery Case - दिल्ली के प्रगति मैदान टनल में बाइक सवार चार बदमाशों ने 24 जून की सुबह एक डिलीवरी एजेंट से गन पॉइंट पर 2 लाख रुपए लूट लिए थे।
दिल्ली के प्रगति मैदान टनल में बाइक सवार चार बदमाशों ने 24 जून की सुबह एक डिलीवरी एजेंट से गन पॉइंट पर 2 लाख रुपए लूट लिए थे। इस मामले में दिल्ली पुलिस ने सोमवार को पांच संदिग्धों को पकड़ लिया।
पुलिस सूत्रों के मुताबिक, लूट का मास्टरमाइंड अपने साथियों के साथ बुराड़ी इलाके में एक किराए के कमरे में रह रहा था। लूट से ठीक 1 दिन पहले सभी आरोपी उस कमरे में शराब पार्टी कर रहे थे।
पार्टी के दौरान गलती से किसी से फायरिंग हो गई। इनमें से किसी एक शख्स को गोली लग गई। उसे अस्पताल में भर्ती कराया गया। इस दौरान आरोपी उसी बाइक से आए थे, जिसका इस्तेमाल उन्होंने प्रगति मैदान टनल में हुई लूट की वारदात के लिए किया था। आरोपी के साथी उसको अस्पताल में भर्ती कराने के बाद वापस चले गए।
लूट का वीडियो सामने आने के बाद बुराड़ी थाने में तैनात एक पुलिसकर्मी ने लुटेरों की बाइक पहचान ली। वो पुलिसकर्मी उस वक्त अस्पताल में मौजूद था। जिसके बाद अस्पताल के CCTV फुटेज खंगाले गए। इसमें बाइक की पहचान कर ली गई।
इसके बाद पुलिस ने अस्पताल में भर्ती शख्स से पूछताछ की तो उसने प्रगति मैदान टनल में हुई लूट की वारदात में अपने साथियों के शामिल होने की बात कबूल ली।
3 दिन पहले हुई थी लूट
तीन दिन पहले हुई लूट का वीडियो सोमवार को सामने आया था। वीडियो में देखा जा सकता है कि दो बाइक सवार 4 बदमाश एक कार का पीछा कर टनल में बीच सड़क उसे रोकते हैं।
फिर एक बदमाश गन निकालकर कार के सामने खड़ा हो जाता है। बाकी के उसके तीन अन्य साथी कार के दोनों तरफ का गेट खोलते हैं और कैश भरा बैग लेकर फरार हो जाते हैं।
क्लाइंट को कैश देने जा रहा था पीड़ित
मीडिया रिपोर्ट्स के मुताबिक, पीड़ित साजन कुमार पटेल चांदनी चौक स्थित ओमिया इंटरप्राइजेज में डिलीवरी एजेंट के रूप में काम करते हैं। 24 जून को वो अपने साथी जिगर पटेल के साथ चांदनी चौक से गुरुग्राम के लिए निकले थे। उनके पास पैसों से भरा बैग था। बैग उनके क्लाइंट को डिलीवरी करना था।
दोनों ने लाल किला से एक कैब बुक की और रिंग रोड पर गुरुग्राम जाते समय वो प्रगति मैदान वाली टनल में दाखिल हुए। तभी दो बाइक पर सवार 4 बदमाशों ने पिस्टल दिखाकर कैब रोकी और बैग लूटकर भाग गए। इसके बाद साजन कुमार ने घटना की जानकारी पुलिस को दी। उसने पुलिस को बताया कि बैग में करीब 1.5 से 2 लाख रुपए कैश थे।
टनल पर 16 सिक्योरिटी गार्ड तैनात थे 
पुलिस ने बताया कि यह टनल लगभग 1.5 किलोमीटर लंबा है। 16 सिक्योरिटी गार्ड टनल की सुरक्षा करते हैं। यह टनल नई दिल्ली को सराय काले खां और नोएडा से जोड़ती है। घटना के वक्त टनल की एंट्री और एग्जिट पर दो सिक्योरिटी गार्ड तैनात थे।
केजरीवाल ने LG से इस्तीफा मांगा 
दिल्ली के मुख्यमंत्री अरविंद केजरीवाल ने इस घटना को लेकर उपराज्यपाल (LG) विनय कुमार सक्सेना से इस्तीफा मांगा है। केजरीवाल ने ट्वीट कर लिखा- LG को इस्तीफा देना चाहिए। किसी ऐसे व्यक्ति को उपराज्यपाल बनाया जाए जो दिल्ली के लोगों को सुरक्षा दे सके।
केजरीवाल ने कहा- अगर केंद्र सरकार दिल्ली को सुरक्षित नहीं बना सकती तो हमें सुरक्षा की जिम्मेदारी सौंप दें। हम आपको दिखाएंगे कि किसी शहर को उसके नागरिकों के लिए कैसे सुरक्षित बनाया जाता है।
दिल्ली में हत्या और लूट से जुड़ी यह खबर भी पढ़ें...
दिल्ली में नाबालिग लड़की की सड़क पर हत्या, आरोपी गिरफ्तार
दिल्ली में लड़की की चाकू से गोदकर हत्या करने वाला आरोपी साहिल (20) पकड़ा गया है। पुलिस ने उसे बुलंदशहर से गिरफ्तार किया था। साहिल के मकान मालिक ने बताया कि उसके पिता का नाम सरफराज है और वह 2 साल से अपने परिवार के साथ बरवाला की जैन कालोनी में रह रहा था। पूरी खबर पढ़ें...